Perezida wa Afurika y'Epfo, Jacob zuma yasabwe kuzisobanura imbere y'urukiko icyatumye avugurura guverinoma by'umwihariko akirukana Minisitiri w'Imari, Pravin Gordhan.
Kwirukana uyu mu minisitiri byateje impaka kuko benshi bamuziho ubuhanga buhanitse; byakurikiwe n'imanuka ry'agaciro k'ifaranga rya Afurika y'Epfo n'abashoramari b'abanyamahanga batinya gushora imari muri icyo gihugu batinya igihombo.
Radiyo Mpuzamahanga y'u Bufaransa RFI, itangaza ko ishyaka AD(Democratic Alliance) ry'abatavuga rumwe na leta ari ryo ryari ryatanze ikirego mu rukiko ko Perezida Zuma yahungabanyije umutekano wa Guverinoma mu kwirukana no gushyiraho abaminisitiri ku nyungu ze bwite.
Ubutabera bwahaye agaciro ikirego cy'uwo mutwe wa politiki, risaba umukuru w'igihugu kurushyikiriza dosiye zose yashingiyeho mu kwirukana Gordhan ku mwanya wa Minisitiri w'imari.
Zuma agomba no guha abacamanza raporo yise idasanzwe yo mu rwego rw'iperereza, yavuze ko yashingiyeho mu gufata icyemezo cyo kwambura Minisitiri w'imari umwanya yariho.
Ubwo Zuma yavugururaga Guverinoma, havutse imyigaragambyo ikomeye ku buryo abatavuga rumwe na Leta ye bamushinjaga yakoze icyo gikorwa kugira ngo we n'abambari be babone uburyo basahura umutungo wa Afrika y'Epfo.
ANC, ishyaka riri ku butegetsi muri Afrika y'Epfo rivuga ko rishobora kujuririra icyo cyemezo cy'urukiko.